Illum ir-Rappreżentanti Permanenti għall-EU kkonfermaw ftehim proviżorju milħuq bejn il-Presidenza tal-Kunsill u l-Parlament dwar InvestEU, programm ġdid li jappoġġa l-investiment u l-ħolqien tal-impjiegi fl-UE. L-għan ta' InvestEU huwa li jħeġġeġ il-parteċipazzjoni ta' investituri pubbliċi u privati f'operazzjonijiet ta' finanzjament u investiment billi jipprovdi garanziji mill-baġit tal-UE biex jindirizzaw nuqqasijiet u sitwazzjonijiet ta' investiment mhux ottimali. Jibni fuq is-suċċess tal-fond Ewropew għall-investimenti strateġiċi (FEIS) li tnieda fl-2015 biex jingħalaq id-distakk fl-investiment fl-UE wara l-kriżi finanzjarja u ekonomika. Il-programm il-ġdid ser jiġbor flimkien 14-il strument finanzjarju differenti attwalment disponibbli biex jappoġġaw l-investiment fl-UE. Karatteristiċi ewlenin tal-programm InvestEU ser ikollu garanzija baġitarja ta' €26.2 biljun (fi prezzijiet attwali), li ser tkun maqsuma b'mod indikattiv bejn l-erba' sezzjonijiet ta' politika tiegħu kif ġej: Infrastruttura sostenibbli: 37.8% (€9.9 biljun); Riċerka, innovazzjoni u diġitalizzazzjoni: 25.1% (€6.6 biljun); SMEs: 26.4% (€6.9 biljun); Investiment soċjali u ħiliet: 10.6% (€2.8 biljun). It-tieqa ta' investiment strateġiku Ewropew proposta mill-Kummissjoni f'Mejju ġiet integrata fl-erbat itwieqi l-oħra ta' politika, li jistgħu jappoġġaw lir-riċevituri finali li l-attivitajiet tagħhom huma ta' importanza strateġika għall-UE. Il-programm InvestEU mistenni jimmobilizza investiment ta' madwar €370 biljun, li jikkontribwixxi għall-irkupru waqt li jiżgura konċentrazzjoni qawwija tal-investituri fuq il-prijoritajiet ta' politika tal-UE fuq terminu medju u fit-tul. Mill-anqas 30% tal-investimenti skont InvestEU ser jikkontribwixxu għall-objettivi tal-UE għall-klima u ser tiġi stabbilita skema għal tranżizzjoni ġusta għat-twieqi kollha ta' politika biex tappoġġa t-territorji milquta l-agħar mill-proċess ta' tranżizzjoni lejn UE newtrali għall-klima sal-2050 u mill-kisba tal-mira klimatika tal-UE għall-2030. Bħala prinċipju orizzontali, huma biss dawk il-proġetti ta' investiment li jikkonformaw mal-prinċipju "li ma ssirx ħsara sinifikanti" tar-regolament dwar it-tassonomija tal-UE li jistgħu jirċievu finanzjament skont InvestEU. L-istati membri ser ikunu jistgħu jużaw il-programm InvestEU biex jimplimentaw il-pjanijiet għall-irkupru u r-reżiljenza tagħhom skont il-Faċilità għall-Irkupru u r-Reżiljenza. Barra minn hekk, ser ikollhom ukoll il-possibbiltà li jgħaddu parti mill-fondi strutturali tagħhom lil InvestEU, u jżidu mal-proviżjonament tal-garanzija tal-UE. Implimentazzjoni u governanza Is-sieħeb ewlieni tal-investiment għall-implimentazzjoni tal-programm ser ikun il-Grupp tal-Bank Ewropew tal-Investiment (BEI) li implimenta u mexxa l-FEIS. Barra minn hekk, banek promozzjonali nazzjonali u istituzzjonijiet finanzjarji internazzjonali ser ikollhom aċċess dirett għall-garanzija tal-UE. L-istruttura ta' governanza għall-programm InvestEU ser tirrifletti l-esperjenza pożittiva tal-FEIS. B'mod aktar speċifiku, il-programm ser ikun amministrat minn: bord ta' tmexxija, responsabbli li jiddetermina l-gwida strateġika u operazzjonali għal InvestEU. Ser ikun magħmul minn erba' rappreżentanti tal-Kummissjoni, tliet rappreżentanti tal-BEI u żewġ rappreżentanti ta' sħab oħra fl-implimentazzjoni. Il-PE ser jaħtar espert mingħajr dritt ta' vot. bord konsultattiv, magħmul minn rappreżentanti tas-sħab fl-implimentazzjoni, rappreżentanti tal-istati membri, espert maħtur mill-Kumitat Ekonomiku u Soċjali Ewropew u espert maħtur mill-Kumitat tar-Reġjuni. Dan ser jagħti pariri dwar it-tfassil ta' prodotti finanzjarji mnedija skont il-Fond InvestEU u jiddiskuti l-ħtiġijiet li qed jevolvu u prodotti ġodda, inkluż lakuni tas-suq territorjali speċifiċi. kumitat tal-investiment magħmul minn esperti indipendenti, responsabbli li jipprovdi għarfien espert estern f'valutazzjonijiet ta' investiment marbuta ma' proġetti u mal-appoġġ li jingħata mill-garanzija tal-UE. Is-segretarjat tal-kumitat tal-investiment ser ikun jinsab fil-Kummissjoni, iżda ser iwieġeb direttament lill-President tal-kumitat tal-investiment. Is-sħab kollha fl-implimentazzjoni ser ikollhom aċċess għall-kumitat tal-investiment billi jressqu l-proposti tagħhom għal operazzjonijiet ta' finanzjament u investiment permezz tas-segretarjat, waqt li l-BEI ser ikun jista' jressaq il-proposti tiegħu direttament lill-kumitat tal-investiment. Il-passi li jmiss Il-Parlament u l-Kunsill mistennija jadottaw il-programm wara reviżjoni mill-ġuristi-lingwisti kmieni fl-2021. Regolament li jistabbilixxi l-programm InvestEU